Diari Oficial de la Generalitat Valenciana


Sumari del DOGV 5259, del 16-05-2006 (2006/4749)

Resolució de 20 de març de 2006, de la Direcció General d'Energia, per la qual s'atorga l'autorització administrativa a Iberdrola Distribución Eléctrica, SAU, per a la construcció de dos dels cinc trams de la línia elèctrica aèria de transport de doble circuit a 220 kV, interprovincial, entre les subestacions denominades ST la Vall d'Uixó i ST Segorbe, s'aprova l'annex de modificació del projecte d'execució relatiu a estos i es declara en concret la utilitat pública, als termes municipals de la Vall d'Uixó i Soneja, a la província de Castelló i al terme municipal de Sagunt, a la província de València. (ATLINE/2005/99/12 i ATLINE 2002/109/46) Exp. 656/2006 i 932/2006.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5259

Data del DOGV
:   16-05-2006

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2006/4749


Organisme emissor
:   Conselleria d'Infraestructures i Transport

Tipus de document
:   Resolució

Resolució de 20 de març de 2006, de la Direcció General d'Energia, per la qual s'atorga l'autorització administrativa a Iberdrola Distribución Eléctrica, SAU, per a la construcció de dos dels cinc trams de la línia elèctrica aèria de transport de doble circuit a 220 kV, interprovincial, entre les subestacions denominades ST la Vall d'Uixó i ST Segorbe, s'aprova l'annex de modificació del projecte d'execució relatiu a estos i es declara en concret la utilitat pública, als termes municipals de la Vall d'Uixó i Soneja, a la província de Castelló i al terme municipal de Sagunt, a la província de València. (ATLINE/2005/99/12 i ATLINE 2002/109/46) Exp. 656/2006 i 932/2006. [2006/A4749]  
Vistos els expedients amb referències ATLINE/2005/99/12 i ATLINE/2002/109/46 incoats pels Servicis Territorials d'Energia de Castelló i de València, respectivament, a instància d'Iberdrola Distribución Eléctrica, SAU, amb domicili a l'efecte de notificacions a 48038 Erandio (Biscaia), Ribera d'Axpe, núm. 5-2n, relatiu a dos sol·licituds idèntiques de 15 d'abril de 2005 sobre l'autorització administrativa, l'aprovació de l'annex de modificació del projecte d'execució original firmat per l'enginyer industrial Javier Arroyo Caballero i visat per la demarcació d'Alacant del Col·legi d'Enginyers Superiors Industrials de la Comunitat Valenciana amb data 14 d'abril de 2005, i la declaració d'utilitat pública en concret, per a la construcció de dos dels cinc trams de la línia elèctrica aèria de transport de doble circuit a 220 kV, interprovincial, entre la subestació transformadora denominada ST la Vall d'Uixó, ubicada al terme municipal de la Vall d'Uixó a Castelló i la subestació transformadora denominada ST Segorbe, al municipi de Segorbe de la mateixa província, i afecta als termes municipals de la Vall d'Uixó i Soneja, a la província de Castelló i al terme municipal de Sagunt, a la província de València.  
Vist que en el període d'informació pública a què va ser sotmesa la sol·licitud per mitjà d'anuncis en els butlletins oficials de les províncies de València i de Castelló dels dies 6 i 31 de desembre de 2005, respectivament, el Diari Oficial de la Generalitat Valenciana, de 30 de novembre de 2005, els diaris de premsa El Periódico Mediterráneo i El País, dels dies 29 de novembre i 6 de desembre de 2005, respectivament, i l'exposició en els taulers d'edictes dels ajuntaments afectats, s'han presentat, en síntesi, les al·legacions següents:  
Juan Soriano Bon, propietari de la parcel·la número 792 de la partida Racó al terme municipal de Soneja, exposa que el traçat inutilitza 956,34 metres quadrats d'esta i sol·licita la desviació de 75 metres cap al bosc baix, perquè d'esta manera no li perjudique en res.  
Josep Rafael Romero Soriano, propietari de la parcel·la número 483 de la partida Falcón al terme municipal de Soneja, exposa que el traçat inutilitza 1.296,12 metres quadrats d'esta i sol·licita la desviació de 75 metres cap al bosc baix, perquè d'esta manera no li perjudique en res.  
Manuel Romero Soriano, propietari de diverses parcel·les al terme municipal de Soneja, exposa que el traçat afecta a 1.884,82 metres quadrats i sol·licita informació sobre si l'Ajuntament és coneixedor de l'annex de modificació presentat, així com la desviació de 50 metres cap al bosc baix perquè d'esta manera no se li provoquen perjuís.  
Vist que, de conformitat amb el que establix el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica, es va remetre als ajuntaments de la província de València i de Castelló afectats per l'annex de modificació del projecte, separata de la part d'este als efectes de prestar la seua conformitat o oposició a l'autorització sol·licitada i establir, si és el cas, el procedent condicionat tècnic.   
Havent transcorregut el termini conferit, no consta en l'expedient contestació dels ajuntaments de Sagunt i Soneja, i s'entén la conformitat amb la sol·licitud de la instal·lació.  
Per la seua banda, l'Ajuntament de la Vall d'Uixó va remetre informe en què expressament es manifesta que la instal·lació projectada no interferix en el Pla General d'Ordenació Urbana vigent i amb el planejament de desenvolupament d'este.  
Vist que de conformitat amb el que establix el referit Decret 88/2005, es va traslladar a les distintes administracions, organismes i empreses de servici públic o de servicis d'interés general amb béns i drets a càrrec seu afectats per la instal·lació elèctrica, de la separata de l'annex de modificació al projecte d'execució perquè prestaren la seua conformitat o oposició a la instal·lació sol·licitada, concretament a:  
Conselleria d'Infraestructures i Transport. Servici Territorial de Carreteres de Castelló, i no consta en l'expedient contestació a este efecte.  
Enagas, SA, referit al seu pas pel terme municipal de Sagunt junt amb el barranc de la Font d'Escales i la carretera N-225, i no consta en l'expedient contestació a este efecte.   
Enagas, SA, atés el creuament amb el ramal a Alfara de Algímia, que presenta, després de requerir dades tècniques addicionals a l'empresa peticionària, un informe i annex sobre l'àrea d'influència del gasoducte en servici, i proposen una sèrie d'alternatives, amb les condicions que en estos hi ha.  
Confederació Hidrogràfica del Xúquer, del Ministeri de Medi Ambient, per creuament amb diversos llits públics de les províncies de València i de Castelló davall la seua jurisdicció, presentant els informes corresponents i autoritzar els creuaments, amb les condicions que en estos hi ha.  
Remesos al sol·licitant els informes presentats tots estos van ser acceptats per l'empresa peticionària. De forma particularitzada i en relació amb l'emés per Enagas, SA (ramal a Alfara de Algimia) que, per al compliment respecte a la instal·lació de proteccions elèctriques requerides, s'establirà contacte directe amb l'esmentada empresa a fi de trobar la solució tècnica més adequada.  
Vist que remeses al sol·licitant les al·legacions expressades i presentades en el període d'informació pública, perquè prestara la seua conformitat o formulara les objeccions que estimara procedents, va manifestar, en síntesi:  
Als escrits de Juan Soriano Bon, Josep Rafael Romero Soriano i Manuel Romero Soriano, per mitjà de contestacions independents, que l'Ajuntament de Soneja va manifestar la necessitat de variar el traçat originari de la línia elèctrica per a possibilitar el desenvolupament futur del polígon industrial, així com altres possibles modificacions que afectarien un càmping i de manera addicional allunyar-lo del nucli urbà, encara que fóra mínimament, i considerant el que establix la declaració d'impacte ambiental, es va procedir a redactar el present annex de modificació al projecte d'execució, de manera que siga compatible amb la construcció del futur polígon, sense arribar a afectar la zona de protecció de la serra d'Espadà. Esta protecció és la que fa incompatible el traçat pel bosc baix, ja que té una funció d'atenuació del paratge natural.  
Per tot això sol·licita que es continue el tràmit per a accedir a la sol·licitud plantejada, ja que les al·legacions presentades no desvirtuen la sol·licitud inicial ja que no s'ha acreditat cap de les causes previstes en la Llei 54/1997, de 27 de novembre, del Sector Elèctric, per a denegar-la.  
Vist que per Resolució, de la Direcció General d'Energia de la Conselleria d'Infraestructures i Transport, de 13 de maig de 2005, es va atorgar l'autorització administrativa a Iberdrola Distribución Eléctrica, SAU, per a la construcció de tres dels cinc trams de la línia elèctrica aèria de transport de doble circuit a 220 kV, interprovincial, entre les subestacions denominades ST la Vall d'Uixó i ST Segorbe, es va aprovar la part del projecte d'execució relatiu a estos i es va declarar en concret la seua utilitat pública, i ara es completada amb els dos trams que posteriorment se citaran.   
Vist que en l'expedient que porta causa de la resolució mencionada en el paràgraf anterior, amb data 10 de maig de 2004, va entrar en esta Direcció General l'informe, previ a l'autorització administrativa de construcció d'instal·lacions de transport d'energia elèctrica, sol·licitat a la Direcció General de Política Energètica i Mines del Ministeri d'Indústria, Comerç i Turisme en compliment de l'article 114 del Reial Decret 1.955/2000, d'1 de desembre, en el qual es comunica que, a la vista del projecte presentat, i considerant que la instal·lació constituïx una antena d'alimentació, que la seua finalitat és incrementar la potència disponible i la qualitat de servici en les zones de les subestacions mencionades i que esta està prevista en el document de planificació dels sectors de gas i electricitat aprovat per Acord del Consell de Ministres de 13 de setembre de 2002, no es troba cap inconvenient perquè es resolga sobre la sol·licitud d'Iberdrola en relació amb l'autorització, declaració en concret d'utilitat pública i aprovació del projecte d'execució de la línia a 220 kV, doble circuit, des de la subestació de la Vall d'Uixó a la subestació de Segorbe.  
Vist que amb data 23 de setembre de 2005 la directora general de Gestió del Medi Natural de la Conselleria de Territori i Habitatge va dictar Declaració d'Impacte Ambiental, i va estimar acceptable, des del punt de vista mediambiental les modificacions del traçat de la línia elèctrica, en els trams compresos entre els suports núm. 20 i 25, i entre els núm. 48 i 52, implantats als termes municipals de la Vall d'Uixó i Soneja, plantejades segons consta en l'annex de modificació del projecte de la línia elèctrica a 220 kV, doble circuit, entre la ST la Vall d'Uixó i la ST Segorbe (entre els suports 20-25 i 48-52), visat a Madrid el 14 d'abril de 2005. Són vàlides totes les prescripcions tècniques d'execució i altres consideracions ambientals imposades en la Declaració d'Impacte Ambiental 127/02-AIA de 25 de novembre de 2003.  
Vist que Iberdrola Distribución Eléctrica, SAU, es troba inscrita definitivament en la Secció Primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.  
Vist que, d'acord amb la sol·licitud i l'annex al projecte d'execució, firmat per l'enginyer industrial Javier Arroyo Caballero i visat per la demarcació d'Alacant del Col·legi d'Enginyers Superiors Industrials de la Comunitat Valenciana amb data 14 d'abril de 2005, que s'ha presentat, la finalitat que es perseguix amb la construcció d'esta instal·lació és augmentar la potència i la qualitat de servici en les províncies de Castelló i de València, i més concretament en les zones de la Vall d'Uixó i Segorbe.  
Vist que l'annex de modificació al projecte presenta un traçat plenament concretat, té entre la seua documentació els plans pertinents a escala adequada, està prou detallat i conté una relació concreta i individualitzada dels béns i dels drets afectats.  
Vist que els servicis territorials d'Energia de Castelló i de València, encarregats de la instrucció de l'expedient de sol·licitud, han informat favorablement esta.  
Atés que l'annex de modificació al projecte reunix una definició i concreció de les característiques tècniques i de traçat que garantixen la major seguretat i millor funcionalitat de la línia elèctrica, i són estos els paràmetres que condicionen i obliguen principalment a adoptar un traçat, amb independència de les afectacions que a tercers puguen representar i això sense perjuí d'indemnitzar adequadament estes.  
Considerant d'aplicació el que disposen els articles 73, 74 i 75 de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.  
Atés que l'article 36.3 de la Llei 54/1997, de 27 de novembre, del Sector Elèctric, establix que les autoritzacions d'instal·lacions de la xarxa de transport d'energia elèctrica seran atorgades per l'administració competent, sense perjuí de les concessions i autoritzacions que siguen necessàries, d'acord amb altres disposicions que siguen aplicables i en especial les relatives a l'ordenació del territori i al medi ambient.  
Atés que la sol·licitud ha complit els tràmits establits en la Llei 54/1997, de 27 de novembre, del Sector Elèctric, en el Reial Decret 1955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica i en el Decret 88/2005, de 29 d'abril, del Consell de la Generalitat pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat Valenciana, en relació, este últim, amb la disposició transitòria que conté.  
Atés que esta Direcció General d'Energia és competent per a resoldre la present resolució d'acord amb l'article 16 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia, resol:  
Primer  
Atorgar l'autorització administrativa a Iberdrola Distribución Eléctrica, SAU, per a la construcció de dos dels cinc trams, definits més avant, de la línia elèctrica aèria de transport de doble circuit a 220 kV, interprovincial, entre les subestacions denominades ST la Vall d'Uixó i ST Segorbe, als termes municipals de la Vall d'Uixó i Soneja, a la província de Castelló i al terme municipal de Sagunt, a la província de València, i les característiques principals de la qual són les següents:  
Tensió nominal: 220 kV (1a categoria).  
Tipologia constructiva: aèria.  
Freqüència: 50 Hz.  
Potència màxima que s'ha de transportar: 544 MVA per circuit.  
Nombre de circuits: dos.  
Conductors: alumini-acer tipus Dúplex-Gull de 381 mm2 de secció total.  
Cables de terra: dos, un d'acer galvanitzat de 50 mm2 de secció, i un altre tipus OPGW-15 amb fibra òptica en el nucli de 118,3 mm2 de secció total.  
Suports: metàl·lics de perfils angulars de costats iguals galvanitzats en calent, d'acer S355J2G3 i S275JR, organitzats en forma de gelosia doble, corresponents a les sèries d'Iberdrola designades com 22E110, 22E140, 22E150, 22E190, 22D180 i 22A14A.  
Preses de terra: sistema mixt de piquetes i anells. Dos muntants oposats quedaran units a terra per mitjà d'elèctrodes constituïts per barres d'acer de coure, de 19 mm de diàmetre i 2,00 metres de longitud, connectats als muntants per mitjà de cable de Cu de 50 mm2 de secció. Els altres dos muntants quedaran posats a terra per mitjà d'un anell format per cable de coure de 50 mm2 de secció soterrat a una profunditat mínima de 0,7 m.  
Pressupost total conjunt: 851.879, 09 euros.  
Tram 2  
Municipi (província) afectats: la Vall d'Uixó (Castelló) i Sagunt (València).  
Origen de la línia: suport número 20.  
Fi del tram: suport número 25.  
Nombre de suports del tram: 8, i afecten els municipis que s'expressen en la taula següent.  
Longitud: 2.260 m.  
NÚM. del suport Municipisafectats  
20 La Vall d'Uixó   
21 al 25 Sagunt  
Tram 4  
Municipis afectats: Soneja (Castelló).  
Origen de la línia: suport número 48.  
Fi del tram: suport número 52.   
Nombre de suports del tram: 5, i afecten els municipis que s'expressen en la taula següent.  
Longitud: 1.437 m.  
Núm. del suport Municipis afectats  
48 al 52 Soneja  
De conformitat amb el que establix l'article 36.3 de la Llei 54/1997, de 27 de novembre, del Sector Elèctric, la present autorització s'atorga sense perjuí de les concessions i autoritzacions que siguen necessàries, d'acord amb altres disposicions que siguen aplicables i en especial les relatives a l'ordenació del territori i al medi ambient.  
Segon  
Aprovar l'annex de modificació al projecte d'execució firmat per l'enginyer industrial Javier Arroyo Caballero i visat per la demarcació d'Alacant del Col·legi d'Enginyers Superiors Industrials de la Comunitat Valenciana amb data 14 d'abril de 2005, en la part corresponent als trams autoritzats en l'anterior punt i sotmetre'l a les condicions següents:  
1. Les obres hauran de realitzar-se d'acord amb el projecte presentat.  
2. El termini d'execució de l'obra serà de quatre mesos des de l'ocupació real de les finques afectades. Amb anterioritat a la finalització del dit termini Iberdrola podrà sol·licitar l'ampliació per mitjà de sol·licitud motivada davant d'esta Direcció General.  
3. El titular donarà compte de l'acabament de les obres als Servicis Territorials d'Energia de Castelló i de València, d'acord amb l'emplaçament provincial de la instal·lació, als efectes de la sol·licitud d'autorització d'explotació, a la qual s'acompanyarà un certificat de direcció i final d'obra subscrit per tècnic facultatiu competent, en què acrediten que està d'acord amb els reglaments tècnics en la matèria, segons s'establix en la normativa vigent per als projectes d'instal·lacions elèctriques i igualment respecte a l'autorització administrativa i l'annex de modificació del projecte d'execució aprovat.  
4. Iberdrola Distribución Eléctrica, SAU, haurà d'observar els preceptes, mesures i condicions que s'establisquen en la legislació aplicable a l'activitat de transport i distribució d'energia elèctrica.  
A més, s'hauran de complir les condicions mediambientals descrites en la declaració d'impacte ambiental de 23 de setembre de 2005, de la directora general de Gestió del Medi Natural de la Conselleria de Territori i Habitatge.  
Tercer  
Declarar, en concret, la utilitat pública dels trams de la línia elèctrica autoritzada en el punt primer de la present resolució, la qual cosa porta implícita la necessitat ocupació dels béns i dels drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreta en una afectació a les finques particulars, incloses en la relació annexa, amb l'abast i els efectes previstos en l'article 56 de la Llei 54/1997, de 27 de novembre, del Sector Elèctric, i els articles 157.1, 158, 159, 160 i 162.3 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
Quart  
Publicar i notificar la present resolució, d'acord amb el que establix l'article 10 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, significant-se que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells en què, s'ha intentat la notificació, i no s'ha pogut realitzar.  
La present resolució no és definitiva en via administrativa i contra la qual podrà interposar-se recurs d'alçada davant el secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
València, 20 de març de 2006.. El director general d'Energia: Antonio Cejalvo Lapeña.